GiliGold/VAD_KnessetCorpus huggingface dataset:
משה גפני: אנחנו רוצים להיות בעניין.
משה גפני: את האיזונים האלה אנחנו צריכים לעשות כי אנחנו נבחרנו על ידי הציבור.
משה גפני: עם כל הכבוד גם לארגוני המסחר וגם לממשלה, התפקיד שלנו הוא זה.
משה גפני: אם אנחנו לא עושים אותו, אנחנו מועלים בתפקיד.
משה גפני: הציבור בחר אותנו כדי לעשות את האיזונים האלה ואני שמח שהגענו להסכמה ויכול להיות שלא יהיו ויכוחים.
רונית תירוש: על החלב והקוטג' לא ענו לי.
משה גפני: אתה מסתיר משהו?
ערן יעקב: אנחנו מפחיתים.
ערן יעקב: דיברנו עכשיו על נושא תעשייה.
ערן יעקב: לגבי חקלאות ומזון, עברנו סעיף-סעיף בתוך תעריף המכס.
ערן יעקב: לגבי כל מוצר כזה באמצעות משרד החקלאות, קיבלנו אי אילו הסכמות.
רונית תירוש: שתף אותנו.
משה גפני: הוא ישתף.
משה גפני: הוא הסכים.
רונית תירוש: אתה יודע שהעוצמה של הרפתנים היא אדירה.
ערן יעקב: שם כבר יש צו שחתם עליו השר.
ערן יעקב: ההפחתה הזאת כבר קיימת.
ערן יעקב: זה כבר משהו שנעשה.
: נקודה אחרונה.
: כיום, על פי הוראת שעה, המע"מ הוא 16 אחוזים ועם הפסקת תוקפה של הוראת השעה בסוף 2012, המע"מ אמור לרדת לשיעור של 15 וחצי אחוזים.
: בהקשר הזה ממליץ הצוות לא להוריד את שיעור המע"מ ל-15 וחצי אחוזים ולהותיר אותו על 16 אחוזים.
משה גפני: ההפחתה שהייתה בחצי אחוז, אני הבאתי את זה למליאת הכנסת.
משה גפני: זה כסף גדול והיה אפשר לקחת את זה.
משה גפני: אני מבקש להוסיף עוד שני דברים שלא נמצאים בהחלטת הממשלה ואני מבקש את ההתייחסות שלכם.
משה גפני: אני רוצה את הנושא של מס הכנסה שלילי.
משה גפני: אני מבקש לצרף לחוק את הנושא הזה.
משה גפני: אני מבקש את ההתייחסות שלכם.
משה גפני: היות שאין במתווה של הממשלה התייחסות לנושא של הדיור בכלל, אני מבקש להוסיף לחוק הזה דבר חדש והוא שהוצאות ריבית על משכנתה ייחשבו כהוצאות.
משה גפני: אני מדבר על ניכוי הוצאות ריבית על משכנתה.
משה גפני: לא התייחסו לנושא בכלל ואני מבקש להעלות אותו לדיון.
משה גפני: לדעתי מדובר על 400 מיליון שקלים.
משה גפני: אני מבקש התייחסות שלכם לעניין הזה.
משה גפני: קודם כל, לגבי מס הכנסה שלילי.
אייל אפשטיין: אתה רוצה להתייחס לזה עכשיו?
משה גפני: אני רוצה שתי התייחסויות נפרדות.
משה גפני: אני רוצה התייחסות אחת לגבי מס הכנסה שלילי.
משה גפני: מס הכנסה שלילי הוא במתווה של הממשלה.
משה גפני: עדיין לא בהצעת חוק, אבל במתווה של הממשלה.
רוחמה אברהם-בלילא: ביחס למה שאני העליתי.
משה גפני: החלק הזה הוא חלק שאנחנו רוצים לזרז אותו, אלא אם כן אתם בממשלה מחליטים להתחיל לסחוב את העניין הזה.
משה גפני: אם אתם באמת מתכוונים לדבר הזה, אפשר לעשות את זה כבר משבוע הבא בקריאה השנייה והשלישית ולצרף את זה לחוק אלא אם כן האופוזיציה תטען נושא חדש.
משה גפני: מכיוון שרוחמה אברהם שמרכזת את האופוזיציה בוועדת הכספים הודיעה לי שהיא לא תטען נושא חדש, מבחינת התקנון אפשר בלי בעיה להתקדם עם זה במהירות.
רוחמה אברהם-בלילא: להעלות את זה כמובן.
משה גפני: להעלות למליאה.
משה גפני: זינגר, רצית להתייחס.
ספי זינגר: כן.
ספי זינגר: אני רוצה להתייחס לנושא מס הכנסה שלילי אבל גם ביחס לכלל הדברים שהועלו כאן.
ספי זינגר: לפחות מבחינתנו, מבחינת משרד המשפטים, יש כאן בעצם הפחתה של המס ואני מדבר על הבקשה להכניס את זה לרביזיה.
משה גפני: יש עכשיו דיון על חוק ממשלתי.
משה גפני: רביזיה על חוק ממשלתי, זה לא העסק שלכם.
ספי זינגר: חוק ההתייעלות, הסיפור שמדובר כאן הוא הרבה יותר רחב, הוא רוחבי, יש שינויים והוא של מערכת המס עם היבטים ואיזונים שונים.
ספי זינגר: יש כבר החלטת ממשלה והוכן תזכיר חוק בנושא.
ספי זינגר: אנחנו חושבים שהדרך הנכונה לעשות את זה היא באמצעות הצעת החוק הממשלתית.
משה גפני: הצעת החוק הממשלתית היא כאן.
ספי זינגר: יש תזכיר חוק ממשלתי שיצא.
משה גפני: בסדר, אז מה?
שגית אפיק: הצעת חוק ממשלתית.
ספי זינגר: הצעת חוק ממשלתית תהיה בתוך אותה מסגרת חוק.
משה גפני: אתם תטענו נושא חדש על הדברים האלה?
ספי זינגר: נושא חדש טוען השר.
פניה קירשנבאום: מה זה נושא חדש?
משה גפני: זינגר, לפני שאתה ממשיך.
משה גפני: אני רוצה לומר לך קודם כל לגבי העיקרון.
משה גפני: חשבתי שאנחנו הולכים על איזה מתווה.
משה גפני: אני אומר לך מבחינה ציבורית ומבחינה חוקית, מה קורה לפי דעתי.
משה גפני: הבעיה לגבי העניין הזה היא שיש לפעמים מעין מחטף שעושים באיזשהו חוק קיים ומכניסים איזה דבר שהוא לא לעניין כדי לא לעבור את הביקורת הציבורית, שבחקיקה צריך אותה.
משה גפני: במקרה הנוכחי, אין את כל הבעיות האלה.
משה גפני: עם השכל הישר, אין שום בעיה מהסוג הזה.
משה גפני: יש תזכיר חוק ממשלתי, יש דיון ציבורי ממדרגה ראשונה, אין יותר דיון ציבורי שנמצא בראש סדר היום להוציא כאשר חס וחלילה כשנופלים טילים.
משה גפני: הנושאים הללו נמצאים בראש סדר היום ואנחנו מקווים שבאמת זה יהיה בסדר היום ולא דברים אחרים.
משה גפני: הדיון הציבורי קיים.
משה גפני: תזכיר חוק הופץ.
משה גפני: הדיון בוועדה פתוח.
משה גפני: אנחנו יודעים שעלול להיות מצב שכתוצאה מטיעונים פורמליים של כל מיני עתירות שהן לא לעניין, המתווה הזה ייעצר ואנחנו רוצים לזרז אותו ואנחנו רוצים שהוא ילך מהר.
משה גפני: אנחנו רוצים להגיע להסכמה בעניין הזה.
משה גפני: לכן אנחנו נמצאים במשטר דמוקרטי שבו יש קואליציה ואופוזיציה, בו יש ממשלה וכנסת, ואני כל הזמן סוחב למתווה הזה של ללכת להסכמה על כל הדברים שאנחנו מדברים עליהם.
משה גפני: אני רוצה הסכמה מקסימאלית.
משה גפני: לא תהיה הסכמה שהיא במאה אחוזים, אבל אני רוצה שתהיה הסכמה מקסימאלית כדי להתקדם עם זה.
משה גפני: אל תשכח, אולי במשרד המשפטים אתם לא יודעים, שאנחנו בכל זאת נמצאים במדינה מזרח תיכונית ומחר בגלל איזה משבר קטן, עלול להיות שינוי.
משה גפני: אמרתי לראש הממשלה שהיום הוא בשיא הפופולאריות אבל בשנייה אחת הוא יכול לרדת.
משה גפני: בשנייה אחת יכולים פתאום להחליט על בחירות בגלל שקרה משהו ואז הכול נעצר.
משה גפני: מהניסיון שלי אני אומר לך ואני אומר לכולם שזה מהלך נכון ואת המהלך הזה אסור לעצור בגלל טיעונים פורמאליים אלא צריך ללכת אתו.
משה גפני: מבחינה ציבורית אין בעיה.
משה גפני: אין כאן שום נושא שהקהל לא יכול להתייחס.
משה גפני: התקשרו אלי מהמשמר החברתי, התקשרו אלי ראשי המחאה, וכל מי שרוצה, מוזמן ומקבל את רשות הדיבור.
משה גפני: לכן אני אומר שצריך ללכת על המתווה הזה.
משה גפני: עכשיו, אחרי הנאום הציוני שלי, רשות הדיבור שלך.
משה גפני: נראה מה אתה טוען פורמאלית.
ספי זינגר: בשם אותם עקרונית עליהם אתה מדבר, כשיש תזכיר - נדמה לי שקיצרנו את מועדי ההגשה – אנחנו רוצים את התייחסות הציבור ונותנים איזשהו מועד זמן להתייחסות הציבור במסגרת התזכיר.
נדב הכהן: לשכת רואי חשבון.
נדב הכהן: הערה עקרונית וכמה נקודות נקודתיות מאוד בקצרה.
נדב הכהן: צדק יושב הראש שהפנה את תשומת הלב.
נדב הכהן: אצל אנשים מבוגרים, המשקל היחסי של ההכנסות הפיננסיות גדול ולכן הנטל בעקיפין שמוטל עליהם, יחסית הוא גדול.
נדב הכהן: לזה צריך להוסיף שני דברים חשובים.
נדב הכהן: תוחלת החיים עולה, ההוצאות הרפואיות עולות, הצורך שלהם בכסף פנוי עולה ובנוסף לכל, בגלל עיוותי מס שעכשיו לא ניכנס אליהם, אין במדינת ישראל אפשרות להורשת הפסדים לצורכי מס.
נדב הכהן: כשאדם מבוגר יש לו הפסד הון גדול והכנסה פיננסית, הפסד הון משנה שעברה והכנסה פיננסית, הוא לא יכול לקזז והרבה פעמים אנשים עוברים לעולם שכולו טוב וההפסדים הולכים אתם.
נדב הכהן: לכן אנחנו באמת חושבים שבהזדמנות זאת הגיע הזמן להוסיף נקודות זיכוי לאנשים שהגיעו לגיל מסוים.
נדב הכהן: צריך להוסיף שתיים-שלוש נקודות זיכוי לאדם שמגיע לגיל 55-60, תחליטו אתם, כי זה דבר שהתחייב בלאו הכי ועכשיו הוא מתחייב על אחת כמה וכמה.
נדב הכהן: הערה נקודתית שנייה.
נדב הכהן: יש טעות טכנית מכיוון שהתקרה לביטוח לאומי של חמש פעמים שכר ממוצע במשק היא לא בדיוק מקבילה להכנסה עם ה-48 אחוזים.
נדב הכהן: אני יודע שאתם יודעים זאת.
נדב הכהן: נא לדאוג לכך שלא יהיה קטע שזה גם 12 אחוזים וגם 48 אחוזים.
נדב הכהן: בפקודה היום, אדם שהוא בעל שליטה בחברה זרה משלם מס לפני שהוא מושך את הדיבידנד וזה בבסיס המס כהכנסה חייבת.
נדב הכהן: יום אחד שהוא מקבל את הריבית, הוא עוד פעם משלם מס אלא שנותנים לו זיכוי.
נדב הכהן: צריך לתקן ולהחריג את התיקון של שני האחוזים.
נדב הכהן: הערה כמעט אחרונה.
נדב הכהן: מאפשרים בין היתר, ולדעתנו בצדק, בדצמבר, מי שרוצה, שימכור את ניירות הערך וישלם 25 אחוזים מס ויפתח דף חדש לקראת המשטר שיהיה ב-2012.
נדב הכהן: החרגתם מכירה בהפסד.
נדב הכהן: אני מבין שלא רוצים הפסדים, אבל אנחנו חושבים שאם למישהו יש סל עם ארבע ניירות ברווח ואחד בהפסד ונטו רווח, תנו לו למכור את כל החבילה שלו.
נדב הכהן: הערה אחרונה, וכאן אני חושב שיושב ראש הוועדה יחייך.
נדב הכהן: כולנו התנגדנו – וגם יושב ראש הוועדה אמר שהוא לא יגן על זה, וזה ביטוי במקור – למיסוי במקרקעין.
נדב הכהן: עשיתם את זה ואני מבין שאתם לא מאושרים אבל אף אחד לא מאושר.
נדב הכהן: המשק סובל.
משה גפני: זה ה-דויינג ביזנס.
נדב הכהן: ההצעה רוצה להעלות את התקרה ב-2-2.5 אחוזים.
נדב הכהן: זה בכלל דבר מיותר.
נדב הכהן: אל תעשו את זה.
נדב הכהן: המשק לא יודע להתמודד עם זה.
נדב הכהן: כבר אמרתם לכולם שמי שלא רוצה, אתם לא כופים את זה.
נדב הכהן: התיקון הזה הוא לא תיקון טוב.
משה גפני: לגבי מס הכנסה שלילי.
משה גפני: אייל, התייחסות.
משה גפני: אתה רוצה זמן לחשוב?
אייל אפשטיין: הדיון כאן מדבר על מדיניות מס והוא למעשה ממשיך דיון.
אייל אפשטיין: אנחנו מדברים כאן על מדיניות המס וזאת מטרת הדיון.
אייל אפשטיין: דרך אגב, הרב גפני צודק, הדיון הזה באמת התחיל לפני שנה בוועדה וניתן לנושא ביטוי.
אייל אפשטיין: באמת אתמול הופץ תזכיר חוק ממשלתי שבלי קשר לתזכיר החוק הממשלתי, התחיל כאן הדיון והוא למעשה מתרחב נוכח ההתפתחויות האחרונות.
אייל אפשטיין: לגבי מס הכנסה שלילי.
אייל אפשטיין: קודם כל, זה לא נושא מסויי.
אייל אפשטיין: השם קצת מטעה.
אייל אפשטיין: זה תשלום העברה לכל דבר ועניין.
אייל אפשטיין: דרך אגב, הסיפור הזה הוא בצד ההוצאה ולכן לתפיסתנו הוא בכלל לא צריך להיות בתוך מסגרת הדיון הכוללת על מדיניות המס.
אייל אפשטיין: הנושא שונה לחלוטין.
אייל אפשטיין: זה נושא של הקצאה מתקציב המדינה וסדרי עדיפות בתקציב.
אייל אפשטיין: לגבי שאלתך הקונקרטית.
אייל אפשטיין: אם הנושא הזה יעלה, מכיוון שאין תזכיר חוק ממשלתי, למרות שהתקבלה החלטת ממשלה לאמץ את מסקנות הוועדה, למעשה תוגש לממשלה הצעת מחליטים בנושא ואני מניח שהיא תהיה בתמיכה ממשלתית מלאה ולאחר מכן זה יובא לחקיקה בצורה מסודרת.
אייל אפשטיין: לכן אנחנו לא רואים את הנושא הזה כחלק מהעניין.
אייל אפשטיין: אני אענה לשאלה ששאלת.
משה גפני: לפני שאתה עונה.
משה גפני: כל מה שאמרת, אני יודע.
משה גפני: כולנו יודעים.
אייל אפשטיין: מהסיבות הללו ומכיוון שבכוונת הממשלה לאמץ – הממשלה כבר קיבלה החלטה – את עקרונות הוועדה.
משה גפני: היועץ המשפטי לממשלה אמר שאימוץ החלטות הוועדה הזאת לא רלוונטי.
אייל אפשטיין: אני אומר שבכוונת הממשלה לאשר החלטה בנושא מס הכנסה שלילי ולהביא אותה כהצעת חוק ממשלתית לכנסת.
אייל אפשטיין: אנחנו לא רואים לנכון לעשות את זה עכשיו, לפני שבכלל הופצה הצעת חוק ממשלתית.
אייל אפשטיין: במידה שהנושא הזה יעלה, מכיוון שהוא מחוץ להקשר של הדיון על המס, אנחנו נטען לנושא חדש.
ספי זינגר: זה מה שאמרתי קודם.
ספי זינגר: לחוק אין תזכיר.
משה גפני: אף על פי כן אני מבקש שלא תהיו חד משמעיים בעניין הזה.
משה גפני: יכול להיות שזה יזרז הכנת תזכיר חוק ממשלתי.
משה גפני: הנושא של מס הכנסה שלילי הוא איננו כפי שאמרת.
משה גפני: מבחינת העובדות הוא איננו רפורמה במס.
משה גפני: אלה גם לא תשלומי העברה.
משה גפני: בכל אופן, זה נושא של מס הכנסה, של מס הכנסה שלילי.
משה גפני: אני מבקש את מה שאתם יודעים.
משה גפני: יש פעמים רבות שהממשלה אומרת תגישו הצעת חוק פרטית.
משה גפני: אני נתקלתי הרבה פעמים שהממשלה אמרה לי להגיש הצעת חוק פרטית.
משה גפני: פעמים רבות הממשלה אפילו כשהיא רוצה להכין הצעת חוק ממשלתית, בסופו של דבר היא מסכימה להצעות חוק פרטיות.
משה גפני: אני אומר שאנחנו, חברי הוועדה, רוצים להוסיף את זה לכאן.
משה גפני: נראה איך אנחנו מתגברים על העניין.
אייל אפשטיין: אדוני, אני אציין שני דברים.
אייל אפשטיין: ראשית, הסוגיה הזאת שעלתה, היא די הפתיעה אותנו כמשרד אוצר.
אייל אפשטיין: הנקודה הזאת של מס הכנסה שלילי שעלתה על סדר היום, הפתיעה אותנו.
אייל אפשטיין: ראינו אותה פעם ראשונה.
משה גפני: שלא ישעמם לכם.
משה גפני: אני רוצה להפתיע אתכם.
אייל אפשטיין: בסופו של דבר כשזה עלה על סדר היום, זאת פעם ראשונה שידענו שבכוונת ועדת הכספים לדון בזה.
משה גפני: אני לא מצביע היום על כלום.
אייל אפשטיין: אנחנו נותנים עכשיו תשובה שלילית לסוגיה שהעלית.
משה גפני: נכון לרגע זה.
אייל אפשטיין: נכון לרגע זה.
אייל אפשטיין: אנחנו מבטיחים שנחזור הביתה ונדון בזה.
אייל אפשטיין: אני רוצה להיות הגון למען הדיון עצמו ואומר שהסבירות שאנחנו נסכים להצעה הזאת היא מאוד מאוד נמוכה מכיוון שהקשר בין הנושא הזה לבין מדיניות המס, פשוט לא קיים.
משה גפני: אני מבקש שתבדקו את נושא הריבית על המשכנתה.
אייל אפשטיין: בסדר.
ציון פיניאן: מישהו בדק מה הסכום של הריבית על משכנתה?
משה גפני: 400 מיליון.
אייל אפשטיין: 400 מיליון.
משה גפני: אני מבקש לישיבה הבאה שתתקיים ביום שני בעזרת השם, עמדת הוועדה היא להפחית מס בהתאם למחירים עליהם מדובר או התקציב שצריך לעמוד לרשות העניין הזה בסעיף ההוצאה על מעמד הביניים.
רוחמה אברהם-בלילא: הקביעה הזאת היא חד משמעית.
משה גפני: היא חד משמעית.
משה גפני: אנחנו דורשים הפחתה אצל מעמד הביניים.
משה גפני: אנחנו מוכנים למשא ומתן על איזה סדרי גודל אבל בוודאי לא יצא מכאן חוק, בלי נדר, שלא יהיה בו פתרון למעמד הביניים כפי שהחלטנו.
רוחמה אברהם-בלילא: חד משמעית.
משה גפני: אני מבקש את הבדיקה שלכם לגבי החרגה של המס על רווחי הון למי שחסך פנסיה ולבדוק על איזה סדרי גודל מדובר.
משה גפני: לבדוק את הנושא של נקודות זיכוי בתא המשפחתי ולראות האם ניתן להעביר מגבר לאישה או מאישה לגבר.
משה גפני: לגבי מס הכנסה שלילי יש לי כמה הערות.
רוחמה אברהם-בלילא: תכניס גם את זה כי הוא אמר שהוא יבדוק את זה.
משה גפני: הנושא של מס הכנסה שלילי, שזה יכול להיות גם לגבר וגם לאישה.
משה גפני: צריך להגיש בקשות לבטל את זה, צריך להגיש בקשות לקבלת החזר בזמן שיש את כל הנתונים.
שגית אפיק: כשרוצים לקבל הטבה במס שלילי, צריך להגיש בקשה.
אייל אפשטיין: אנחנו לא מקיימים דיון על מס הכנסה שלילי.
משה גפני: אני העליתי את הדברים.
משה גפני: בתזכיר החוק יש את הנושא של ייעול הליכי רישום, ה-דויינג ביזנס.
משה גפני: זה לא חוק הסדרים אלא זה חוק של רפורמה במס ואני מציע לכם לא להביא את זה.
משה גפני: אתם רשאים להביא, אתם הממשלה, להביא ואני מעדיף שתביאו את זה.
אייל אפשטיין: אני לא יודע על מה אתה מדבר.
אייל אפשטיין: אנחנו נבדוק את זה עם שגית.
משה גפני: בתזכיר של הצעת החוק, תיקון חוק מיסוי מקרקעין, נקבע מ-15 אחוזים ל-18.5 אחוזים ומ-7.5 אחוזים ל-9.5 אחוזים.
ליאת גרבר: זאת העלאת שיעור המקדמות.
משה גפני: מה זה קשור לכל העניין הזה?
משה גפני: זה חוק הסדרים.
משה גפני: אם אתם רוצים, אין בעיה.
ליאת גרבר: כל מה שנובע מהעלאת שיעורי המס, צריך התאמה בחקיקה.
משה גפני: אין בעיה, הכול בסדר, אבל אנחנו עכשיו בדיון ראשון.
משה גפני: ביום שני אנחנו ננסה להגיע לאיזה שהן הצבעות.
משה גפני: אני מציע לכם בתור חבר להוריד את זה.
משה גפני: החוק הזה הוא לא חוק הסדרים.
משה גפני: למה חוק מיסוי מקרקעין קשור לכאן?
ליאת גרבר: כי ההמלצה בין היתר הייתה על העלאת שיעור המס מול מס שבח.
משה גפני: אני מציע לכם להוריד את זה.
משה גפני: תגישו הצעת חוק רגילה.
משה גפני: אני הצעתי.
משה גפני: אם אתם רוצים להשאיר את זה, אתם מסתכנים בכך שאני אבטל את החוק.
משה גפני: המשמר החברתי.
יונתן שחם: בעקבות המחאה, אנחנו מייצגים את הציבור שאין לו פה והוא לא יכול לשלוח נציגים.
יונתן שחם: לכן יושבים כאן רק מתנדבים שבאים לדיונים וכל פעם בא מישהו אחר.
יונתן שחם: הדיון הזה הוא באמת דיון עקרוני ואני רוצה להעיר הערה פרוצדוראלית ולא להתייחס לתוכן כרגע.
יונתן שחם: את הצעת הממשלה לא יכולנו לראות לא באתר הכנסת וגם לא במקומות אחרים, אלא אם לא חיפשנו.
יונתן שחם: אני לא יודע אם חברי הכנסת ראו את ההצעה לפני שהיא הובאה לדיון.
יונתן שחם: בכל מקרה, גם אם היא הייתה חשופה קודם, היא הצעה שמציעה הצעה אחת ואין בה שום מרחב חלופות לבחינה.
יונתן שחם: לא סתם חברי הכנסת ביקשו נתונים שלטעמנו היו צריכים כבר להיות מוצגים בהצגה הראשונית כדי שיהיה אפשר לקיים איזשהו דיון עקרוני ולא לעשות פינג-פונג בין הממשלה לבין חברי הכנסת, אם היו רוצים להוריד אחוז כאן, כמה זה היה עולה, ואם היו רוצים להוסיף אחוז, כמה זה היה עולה.
יונתן שחם: אנחנו חושבים שמן הראוי שזה יהיה באינטרנט וזמין, ושנית, שיבואו כבר עם מרחב ההחלטות.
יונתן שחם: גם ועדת וינוגרד ציינה באופן מאוד ברור בדוח שלה שאי אפשר לקבל החלטות על סמך הצעה אחת.
יונתן שחם: אנחנו חושבים שראוי שזה ייעשה.
משה גפני: אני רוצה לומר לך שהיום זה לא יום שעושים באופן סדיר ישיבות ועדות.
משה גפני: אני התלבטתי ביני לבין עצמי וגם עם חברים האם לקיים את הישיבה או לא.
משה גפני: אני העדפתי לקיים את הישיבה אפילו כשאין נתונים.
משה גפני: תזכיר החוק הממשלתי יצא אתמול בלילה ואף על פי כן, כדי לזרז את העניין, היות והמתווה הוא נכון, אנחנו מקיימים את הישיבה.
משה גפני: אנחנו יכולים להיות עצלנים ולחכות לתזכיר חוק, ניתן להם שבועיים, נקבל נתונים בעוד חודש וכולי, אבל אני לא שם.
משה גפני: נכון שאין הצבעות היום, אנחנו לא מקבלים החלטות, אבל אנחנו התחלנו דיון מאוד מאוד רציני, מאוד מאוד משמעותי שעיקרו הוא שלא מתעכבים.
משה גפני: ביום שני אנחנו ממשיכים את הדיון בכנסת ועד יום שני, הם אנשים חרוצים, הם יביאו נתונים.
משה גפני: אז נדע גם לקבל החלטות.
משה גפני: מה שראית כאן, ראית מהלך שלא מחכה דקה.
משה גפני: בשנייה שיצא תזכיר חוק, אתמול בלילה, ועדת הכספים כבר דנה במה שהיא כבר דנה קודם.
משה גפני: צחור.
איתן צחור: משפט אחד.
איתן צחור: בנוגע לכל מה שקשור לוועדות הזיכוי.
איתן צחור: מן הראוי להסדיר גם את הסכום שמאפשר לאישה שעובדת בבית חישוב נפרד, אותו סעיף 65(ה), ולהגדיל את ההוצאה.
איתן צחור: היום זה סכום מאוד מאוד נמוך והוא לא ריאלי.
איתן צחור: תביאו בחשבון את כל יתרת העודפים מגביית המס.
איתן צחור: יש כאן כמה מיליארדים של יתרות מס שגביתם ואני שואל מה לגבי כל הסכומים האלה.
איתן צחור: לא התייחסתם להיבט הזה.
איתן צחור: בנוגע למלכ"רים, הגיע הזמן גם לגעת בהם בנושא אחר של מס השכר.
איתן צחור: יש להפחית את מס השכר בהזדמנות הזאת ולאפשר למלכ"רים לתמוך בציבור הנזקק וכולי.
איתן צחור: לכן אני מציע בהזדמנות זאת לכלול גם הפחתה של מס השכר.
משה גפני: צחור, על זה אמרו חז"ל שתפסת מרובה לא תפסת.
משה גפני: אני אתך לחלוטין בעניין הזה, אבל אי אפשר להלביש על הצעת החוק הזאת את כל תחלואי המדינה.
רונית תירוש: מה זה מלכ"רים?
משה גפני: המגזר השלישי.
רונית תירוש: אלה שהמנכ"ל מרוויח 128 אלף שקלים בחודש?
משה גפני: 98 אחוזים מהם עובדים בהתנדבות.
משה גפני: היו כמה אנשים עליהם הייתה הכתבה, אבל 98 אחוזים מהם פועלים בהתנדבות ועושים את מה שהממשלה צריכה לעשות והיא לא עושה.
משה גפני: אני בעד לקיים את הדיון הזה ואני גם תומך בו.
משה גפני: אולי נגיש הצעת חוק פרטית, אבל לא מלבישים על החוק הזה את הכול.
משה גפני: הוספתי דבר אחד או שניים ותראה איך הם חיוורים.
משה גפני: לא את הכול צריך לשים כאן.
משה גפני: היה מעניין אתכם.
ציון פיניאן: בוקר טוב, אני מתכבד לפתוח את ישיבת ועדת הכספים, היום יום ראשון, 13 בנובמבר 2011, ט"ז בחשוון התשע"ב, בנושא אישור העמדת הלוואה לחברת התעשייה הצבאית לישראל בע"מ בהתאם לסעיף 10 לחוק החברות הממשלתיות.
ציון פיניאן: לפני שאתחיל לשמוע את החברים אני רוצה לומר כמה מילים: צריך לעשות סוף לנושא הזה, אי-אפשר כל הזמן לעשות מעין הלוואה חודשית של 55 מיליון שקל, זה פשוט לעג לעובדים ולעג לחברי הכנסת.
ציון פיניאן: אני לא יודע ממה האוצר נהנה פה והדיון בעניין מתקיים תמיד ביום "שאין כנסת", אז להביא אותנו מטבריה וצפונית ממנה – מבית ג'ן, להביא את אורי אריאל – גם הוא מהצפון, להביא את כולנו לפה, צריך לסיים עם הסאגה הזאת.
ציון פיניאן: בפעם הבאה אני אציע אישית להעמיד לא 55 מיליון שקל אלא 550 מיליון שקל – שיהיה ל-10 חודשים קדימה, ועם הנושא הזה חייבים לסיים.
ציון פיניאן: אני אתן ליושב-ראש ועד העובדים לדבר, בבקשה.
יצחק יהודה: קודם כל, תודה רבה על הזימון המיוחד הזה בשביל הלוואה – הסאגה הזו חוזרת מדי חודש.
יצחק יהודה: בוודאי שאנחנו העובדים לא יכולים להמשיך ולקיים את העבודה שיש לנו במפעלים, ואני מאוד מקווה שבעיית התעשייה הצבאית תיפתר.
יצחק יהודה: ישנן מספר הצעות, יש לנו דיון עם משרד האוצר בשעות הערב, ואני מקווה שנדע לכל הפחות מהו המתווה כי התחייבנו בפני חברי הכנסת לבוא עם מתווה מסוים ולהתקדם איתו.
יצחק יהודה: כבוד היושב-ראש – חבר הכנסת ציון פיניאן, אני חושב שמה שהצעת כרגע לגבי 10 חודשים היה צריך להיות לפני 10 חודשים, אז אולי היינו מגיעים "בראש שקט" לסדרת הדיונים ולא עם "אקדח מול הרקה".
יצחק יהודה: העובדים מגיעים לעבודה עם "אקדח מול הרקה" והתהליך שבו אני צריך לדאוג לשכר העובדים מהיום לחודש הבא הוא כבומרנג, כי אם מישהו חושב שהעובדים ימשיכו לוותר עקב העובדה שלא משולמות משכורות אז הוא טועה טעות גדולה.
יצחק יהודה: אנחנו לא מוכנים לוותר, אנחנו מוכנים להגיע לכל תהליך שחברי הכנסת, הממשלה, או משרד האוצר ירצו בו.
יצחק יהודה: היינו מוכנים להפרטה, אנחנו מוכנים למיזוג ומוכנים להבראה.
יצחק יהודה: אני רוצה להודות לכם על העזרה והדחיפה שאתם נותנים כדי לפתור את בעיית "תעש".
אורי אריאל: אני מבקש לומר שני דברים: אחד, באתי לראות איך יושב-ראש הוועדה עושה "פליק-פלאק" ומצליח לארגן שמה שהוא התחייב לו לפני חג סוכות לא יקרה בתאריך זה.
ציון פיניאן: אתה מתכוון ליושב-ראש הוועדה פה או ליושב-ראש הקבוע?
אורי אריאל: אני מתכוון ליושב-ראש הוועדה הקבוע.
אורי אריאל: כבודו בעזרת השם יהיה קבוע.
ציון פיניאן: זה בסדר, משה גפני עושה עבודת קודש.
אורי אריאל: קודש קודשים.
אורי אריאל: אבל בכל זאת שאלה לאוצר: בזמן שאין סעיף תקציבי יותר ועכשיו אני שמח לראות שמצאתם סעיף תקציבי מספר 83060351 – אם תוכלו להסביר לנו מנין ומהו המספר הזה?
מעוז שהרבני: אני מעוז שהרבני, ראש תחום תעשיות בטחוניות בחשב הכללי.
מעוז שהרבני: אני לא עובד באגף התקציבים, אבל מאחר ואין פה נציג מאגף תקציבים אני אגיד את מה שיש לי לומר כנציג החשב הכללי.
מעוז שהרבני: קודם כל, התקנה התקציבית שחבר הכנסת אריאל הציג קודם היא אותו סעיף תקציבי ואותה תקנה תקציבית לפיהם הועברו כל התשלומים וההלוואות ל"תעש" עד היום – גם הקודמת, גם זו שלפניה, וגם אלו שהיו בשנים קודמות.
מגלי והבה: יש לסעיף מכסה כלשהי?
מעוז שהרבני: למעשה מיצינו את הסכום שתוקצב בתקנה התקציבית.
מעוז שהרבני: אני חושב שמדובר בכ-170 ומשהו מיליון שקלים, מיצינו את הסכום הזה עם אישור ההלוואה הקודמת ואגף התקציבים עשה שינוי פנימי בתוך תוכנית 830603 - - -
אורי אריאל: מה זה אומר?
מעוז שהרבני: אגף התקציבים העביר כסף בין תקנות שונות בתוך התוכנית, בין סכומים שהיו מיועדים לדברים אחרים, והעביר את הכסף לתקנה תקציבית מספר 51.
אורי אריאל: תוכל להגיד לנו מאיזה תקנות נלקח הכסף – מה משמעותן, מה תפקידן, ולא במספרים?
אורי אריאל: ואיך נקראת התקנה הזאת?
מעוז שהרבני: זו שאלה שצריך להפנות לנציג ועדת תקציבים.
אורי אריאל: היושב-ראש, לא מסבירים מאיפה נלקח הכסף.
ציון פיניאן: אני חושב שהוא אמר מאיפה נלקח הכסף.
אורי אריאל: לא , הוא לא אמר, הוא אמר שהוא לא יודע – הוא לא מאגף תקציבים, זה בסדר.
מעוז שהרבני: שמה של התוכנית התקציבית הזאת: "גופים במשבר" ושם התקנה: "תעש" סיוע לחברה.
מעוז שהרבני: בתוך התוכנית יש תקנות נוספות שהן תשלומים בגין חברת "גפים" – שהם לא סכומים גדולים, בגין "רפאל" – שהיא לא "גופים במשבר", אבל משם אנחנו משלמים את הסכומים להסכם המעבר לחברת "רפאל" שסוכמו בשנים 2001-2002.
אורי אריאל: מנין ישלמו להם עכשיו עבור התוכנית שבניתם לפני 8-9 שנים?
מעוז שהרבני: לא ידוע לי על כסף שחסר כרגע בכל מה שקשור ל"רפאל".
אורי אריאל: כרגיל – אגף התקציבים לא פה, ובמסגרת שיתוף הפעולה בין החשב הכללי ואגף התקציבים, ושבדרך כלל אומרים שאין ביניהם שיתוף פעולה, מעוז שהרבני מנסה לענות רק לא "עד הסוף" כי זה לא תפקידו.
אורי אריאל: אבל תמיד אפשר לעשות הכל בוועדה.
אורי אריאל: רגע, לא צריך אישור של הוועדה להעברת כספים בתחומי תוכנית?
מעוז שהרבני: לא, כי זה בתוך תוכנית "גופים במשבר".
אורי אריאל: אז בתוך תוכנית לא צריך לדווח ולא שום דבר אחר?
מעוז שהרבני: לא, כי זה בתוך תוכנית.
מגלי והבה: אדוני היושב-ראש, בנושא "תעש" תמיד עומדת מול עיני טובת העובדים, ועל כך היה גם המאבק לא לסגור את "תעש" בקריית שמונה.
מגלי והבה: אז השקפתי בוועדת החוץ והביטחון, החבר'ה זוכרים, להגדיל ל-40 יחידות – לא "ביג דיל".
מגלי והבה: כי רוצים שאנשים ימשיכו לעבוד ולקבל את כספם.
מגלי והבה: כשאני קורא את ההסכמים, ואמר את זה גם יושב-ראש ארגון העובדים, אני צופה שבעוד חודש נצטרך שוב לחפש פתרון, והשאלות ששאל ידידי אורי אריאל - -
ציון פיניאן: שאלות נכונות.
מגלי והבה: - - הן שאלות נכונות – מנין יבואו התקציבים?
מגלי והבה: אמנם אני מברך על הוועדה שמתכנסת ועל הישיבה הראשונה בהשתתפות שי חרמש והחברים, אבל צריך פעם אחת ולתמיד לתת פתרון, ובעיני טובת העובדים היא זו שצריכה להניע אותנו.
מגלי והבה: מספיק הרוויחה המדינה, מספיק הרוויחו האחרים ומספיק עשו על חשבון העובדים האלה, וצריך למצוא פתרון כי אנחנו כאנשי פריפריה, בין אם זה טירת הכרמל או קריית שמונה או עובדי "תעש", בסופו של דבר יחזרו על הפתחים ויבקשו מקור פרנסה.
ציון פיניאן: חלקם נמצאים גם בגולן.
מגלי והבה: כן, במקומות שונים בארץ ואנחנו יודעים כמה זה חשוב.
מגלי והבה: ולכן צריך לראות איך מאשרים את מה שמונח לפנינו היום, איך אנחנו רואים את הפתרון ולא "למרוח" את הדברים על פני זמן רב.
מגלי והבה: מה גם שהתבשרנו, ואורי אריאל יכול לשמוח על כך, שהממשלה מגדילה את הגירעון ב-9 מיליארד נוספים כך שאין לנו בעיה של כספים.
ציון פיניאן: כנראה שבאחוז אחד.
מגלי והבה: אחוז אחד, אבל 9 מיליארד זה הרבה כסף.
ציון פיניאן: לפי מה שביקשו אנשי תנועת המחאה זה 25 מיליארד.
אורי אריאל: מה שמגלי והבה רוצה לומר זה שיש כסף.
מגלי והבה: יש כסף.
ציון פיניאן: יש כסף ל"תעש".
מגלי והבה: אז שיטפלו בסוגיה הקיימת.
ציון פיניאן: חבר הכנסת זבולון אורלב, בבקשה.
זבולון אורלב: רק משפט אחד מתוך מה שלמדתי את הסוגיה הזאת: יש שני עניינים שמחייבים אותי להצביע ולתמוך בבקשה.
זבולון אורלב: אחד, זה המוצרים והתוצרים של "תעש" – תרומתה לביטחון המדינה לא מאפשרת התנגדות לאישור שתביא לידי כך שהייצור הביטחוני ש"תעש" מופקדת עליו, וזו הזדמנות להוקיר ולהודות על תרומתה של "תעש" לביטחון מדינת ישראל.
זבולון אורלב: והעניין השני – מבלי לומר מה סדר החשיבות והקדימות של שני העניינים – הוא גורלם של העובדים כמו שציין נכון מאוד ובניסוח הולם חברי, חבר הכנסת מגלי והבה.
זבולון אורלב: משני הטעמים האלה אני בהחלט אתמוך בבקשה הזאת, ואת החשבונות שלי עם הנהלת האוצר והנהלת מערכת הביטחון שכנראה כשלו בהסדרת הנושא במועד, אגמור במועד אחר אבל לא על גב ביטחון מדינת ישראל ולא על גבם של העובדים.
ציון פיניאן: אז אנחנו נצביע, אבל לפני כן אני מבקש מאנשי האוצר שיידעו שבפעם הבאה אם הם יבואו כעת חיה בעוד חודש זה יהיה הרבה יוצר קשה אם בכלל.
ציון פיניאן: כדאי שתסיימו לטפל בנושא הזה כי צריך לעשות סוף לביזיון הזה שמתנהל פעם בחודש.
טמיר כהן: נקבעה פגישה.
ציון פיניאן: נקבעה פגישה, אז אני מקווה שתשבו עד שתגיעו לסיכומים.
ציון פיניאן: אני מעלה את העניין להצבעה: אישור העמדת הלוואה לחברת התעשייה הצבאית לישראל בע"מ בהתאם לסעיף 10 לחוק החברות הממשלתיות.
ציון פיניאן: מי בעד האישור, ירים את ידו?
ציון פיניאן: מי נמנע?
ציון פיניאן: בעד ההצעה – רוב ההצעה אושרה
ציון פיניאן: האישור ניתן, אושרה ההלוואה.
משה גפני: אנחנו ממשיכים את הדיון שקיימנו ביום חמישי.
רוחמה אברהם-בלילא: יהיו הצבעות היום?
משה גפני: אני לא מאמין ואני אגיד לך למה.
משה גפני: אייל אפשטיין לא נמצא.
משה גפני: עד הבוקר הוא היה בדיון עם ההסתדרות.
משה גפני: חולה ולכן גם היא לא תהיה.
משה גפני: תכף נשמע את הממשלה, אם יש לה תשובות או לא.
משה גפני: אני לא מאמין שיש תשובות.